Սերգեյ Պետրով (նկարիչ)

Սերգեյ Ալեքսեևիչ Պետրով (ռուս.՝ Петров Сергей Алексеевич, հոկտեմբերի 1, 1911(1911-10-01), Ելեց, Օրյոլի նահանգ, Ռուսական կայսրություն - 1977, Լենինգրադ, ՌԽՖՍՀ, ԽՍՀՄ), ռուս խորհրդային գեղանկարիչ և գրաֆիկ, ՌԽՖՍՀ մշակույթի վաստակավոր գործիչ, Լենինգրադի նկարիչների միության անդամ։


== Կենսագրություն ==
Սերգեյ Պետրովը ծնվել է Ելցում 1911 թվականի հոկտեմբերի 1-ին։ Սովորել է Լենինգրադի գեղարվեստա-արդյունաբերական տեխնիկումում (1929-1932), Լենինգրադի գեղանկարչության, քանդակագործության և ճարտարապետության ինստիտուտում՝ Վասիլի Շուխաևի, Նիկոլայ Ռադլովի, Ռուդոլֆ Ֆրենցի, Դմիտրի Կարդովսկու (1932-1939) մոտ։ 1939 թվականին ավարտել է ինստիտուտը Ռ. Ֆրենցի արվեստանոցում՝ ստանալով գեղանկարչության նկարչի կոչում։ Դիպլոմային աշխատանքը եղել է «Պուշկինի հանդիպումը Կյուխելբեկերի հետ» նկարը։
1939 թվականին զորակոչվել է Կարմիր բանակ։ Մասնակցել է Հայրենական մեծ պատերազմին։ Զորացրվելուց հետո վերադրձել է ստեղծագործական կյանքին։ Միաժամանակ սկսել է դասախոսական աշխատանքը Մ. Ի. Մուխինայի անվան բարձրագույն գեղարվեստաարդյունաբերական ուսումնարանում։ 1940-ական թվականների վերջից մասնակցել է ցուցահանդեսների՝ ցուցադրելով իր աշխատանքները Լենինգրադի կերպարվեստի առաջատար վարպետների ստեղծագործությունների հետ միասին։  Ստեղծել է դիմանկարներ, բնանկարներ, նատյուրմորտներ, ժանրային կոմպոզիցիաներ։ Նրա նկարներից են՝ «Դպրոցական» (1950), «Վեցերորդ դասարանցին», «Պիոներ» (երկուսն էլ 1951), «Դերասան Ի. Վ. Մարտինովի դիմանկարը» (1955), «Ակնոցով ծերունին», «Յասաման և հովտաշուշաններ» (երկուսն էլ 1956), «Խուտոր», «Երեկո» (երկուսն էլ 1957), «Սվետլանայի դիմանկարը» (1958), «Քամոտ օր» (1967), «Հայրենական մեծ պատերազմի պարտիզաններ Ն. Ս.Պեգովան և Ֆ. Պ. Կոտլյարովը» (1975)։ 1960-1970-ական թվականներին աշխատել է պաստելի տեխնիկայով, որը պատրաստել է ինքը։ Ստվարաթղթի կամ թղթի փոխարեն օգտագոչծել է սովորական մոմլաթի հակառակ կողմը։
1949-1972 թվականներին Սերգեյ Պետրովը ղեկավարել է Մ. Ի. Մուխինայի անվան բարձրագույն գեղարվեստաարդյունաբերական ուսումնարանի նկարչության ամբիոնը։ Իր դասախոսական գործունեության հիմքում դրել է իր ուսուցիչների՝ Դ. Ն. Կարդովսկու և Ն. Ռադլովի «երկու դիտանկյունների սահմանման տեսությունը»։ Պետրովի կողմից նկարչության ամբիոնի ղեկավարման շրջանը դարձել է նրա պատմության մեջ ամենաբարձրը։ Սերգեյ Պետրովը կարողացել է ներգրավել և համախմբել ականավոր դասախոսների՝ Լ. Չեգարովսկիուն, Պ. Պուկոյին, Վ. Սուվորովին։ Հենց այդ տարիներին է ստեղծվել նկարչության յուրատեսակ «մուխինյան» դպրոցը։ Սերգեյ Պետրովը կազմել է Գեղարվեստա-արդյունաբերական բուհի մասնագիտությունների համար նկարչության դասընթացի առաջին գիտականորեն հիմնավորված ծրագիրը։ «Երկու դիտանկյունների սահմանման տեսությունը» հետագայում մշակել է նրա կրտսեր գործընկեր և հետևորդ Վիկտոր Վլասովը։
1972 թվականին Պետրովն արժանացել է ՌԽՖՍՀ մշակույթի վաստակավոր գործչի պատվավոր կոչմանը։
Մահացել է 1977 թվականին Լենինգրադում։
Պետրովի ստեղծագործությունները գտնվում են թանգարաններում և մասնավոր հավաքածուներում Ռուսաստանում, Ուկրաինայում, Ճապոնիայում, Գերմանիայում, Ֆրանսիայում։ 1979 թվականի հոկտեմբերի 11-ին Նկարիչների միության Լենինգրադի կազմակերպության ցուցասրահում տեղի է ունեցել Սերգեյ Պետրովի հիշատակի երեկո, որտեղ ելույթ են ունեցել Ի․ Միամլինը, Բ. Շամանովը, Պ. Լիտվինսկին, Վ. Սուվորովը և շատ ուրիշներ։


== Ծանոթագրություններ ==


== Աղբյուրներ ==
Выставка произведений ленинградских художников 1951 года. Каталог. — Л: Лениздат, 1951. — с.16.
1917 — 1957. Выставка произведений ленинградских художников. Каталог. — Л: Ленинградский художник, 1958. — с.25.
Осенняя выставка произведений ленинградских художников 1958 года. Каталог. — Л: Художник РСФСР, 1959. — с.21.
Осенняя выставка произведений ленинградских художников 1968 года. Каталог. — Л: Художник РСФСР, 1971. — с.13.
Наш современник. Зональная выставка произведений ленинградских художников 1975 года. Каталог. — Л: Художник РСФСР, 1980. — с.22.
Справочник членов Ленинградской организации Союза художников РСФСР. — Л: Художник РСФСР, 1972. — с.41.
Matthew Cullerne Bown. A Dictionary of Twentieth Century Russian And Soviet Painters. 1900 — 1980s. — London: Izomar Limited, 1998.
Сергей Алексеевич Петров (1911—1977). Живопись. Пастель. Выставка произведений. — СПб: МВЦ «Петербургский художник», 2005.
Иванов С. В. Неизвестный соцреализм. Ленинградская школа. — Санкт-Петербург: НП-Принт, 2007. — с.372, 373, 384, 390, 400, 443. ISBN 5-901724-21-6, ISBN 978-5-901724-21-7.
Юбилейный Справочник выпускников Санкт-Петербургского академического института живописи, скульптуры и архитектуры имени И. Е. Репина Российской Академии художеств. 1915—2005. — Санкт Петербург: «Первоцвет», 2007. — с.76.